Direttiva tal-Kummissjoni 2000/63/KE
tal-5 ta' Ottubru 2000
li temenda d-Direttiva 96/77/KE li tistabbilixxi l-kriterji speċifiċi tal-purità dwar l-adittivi ta' l-ikel għajr il-kuluri u sustanzi li jagħtu ħlewwa
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/107/KEE tal-21 ta' Diċembru 1988 dwar l-approssimazzjoni tal-liġijiet ta' l-Istati Membri li jirrigwardaw l-adittivi ma' l-ikel awtorizzati għall-użu fl-oġġetti ta' l-ikel maħsuba għall-konsum mill-bniedem [1], kif emendata bid-Direttiva tal-Parlament Ewropew u tal-Kunsill 94/34/KE [2], u partikolarment l-Artikolu 3(3)(a) tagħha,
Wara li kkonsultat lill-Kumitat Xjentifiku Għall-Ikel,
Billi:
(1) Huwa meħtieġ li jiġu stabbiliti l-kriterji tal-purità għall-adittivi kollha għajr il-kuluri u sustanzi li jagħtu ħlewwa msemmija fid-Direttiva 95/2/KE tal-Parlament Ewropew u tal-Kunsill tal-20 ta' Frar 1995 dwar adittivi ta' l-ikel oħra għajr il-kuluri u sustanzi li jagħtu ħlewwa [3], kif l-aħħar emendata bid-direttiva 98/72/KE [4].
(2) Id-Direttiva tal-Kummissjoni 96/77/KE tat-2 ta' Diċembru 1996 li tistabbilixxi l-kriterji speċifiċi tal-purità ta' l-adittivi ta' l-ikel għajr il-kuluri u s-sustanzi li jagħtu ħlewwa [5] kif emendata bid-Direttiva 98/86/KE [6] stabbilixxiet il-kriterji tal-purità għal numru ta' adittivi ta' l-ikel. Din id-Direttiva għandha issa titlesta bil-kriterji tal-purità għall-bqija ta' l-adittivi ta' l-ikel imsemmija fid-Direttiva 95/2KE.
(3) Huwa meħtieġ, fid-dawl ta' l-iżvilupp tekniku, li jkunu emendati l-kriterji tal-purità stabbiliti fid-Direttiva 96/77KE għal butylated hydoxyanisole (BHA). Huwa konsegwentement meħtieġ li tkun addattata dik id-Direttiva.
(4) Huwa meħtieġ li jitqiesu l-ispeċifikazzjonijiet u tekniki analitiċi għall-adittivi kif stabbiliti fil-Codex Alimentarius kif abbozzat mill-Kumitat Konġunt ta' l-Esperti FAO/WHO rigward l-Adittivi ta' l-Ikel (JECFA).
(5) L-adittivi ta' l-ikel, jekk ippreparati permezz tal-metodi tal-produzzjoni, jew materjali tal-bidu li huma sinifikatament differenti minn dawk valutati mill-Kumitat Xjentifiku Għall-Ikel, jew jekk differenti minn dawk imsemmija f'din id-Direttiva, għandhom ikunu ppreżentati għall-valutazzjoni tas-sigurtà mill-Kumitat Xjentifiku Għall-Ikel b'emfasi fuq il-kriterji tal-purità.
(6) Il-miżuri previsti f'din id-Direttiva huma bi qbil ma l-opinjoni tal-Kumitat Permanenti Dwar l-Oġġetti ta' l-Ikel,
ADOTTAT DIN ID-DIRETTIVA:
Artikolu 1
Id-Direttiva 96/77/KE għandha tkun emendata kif ġej:
1. Fl-Anness, it-test li jikkonċerna E-320 - butylated hdroxyansiole (BHA) għandu jkun mibdul bit-test fl-Anness 1 ta' din id-Direttiva.
2. Fl-Anness, it-test ta' l-Anness II ta' din id-Direttiva għandu jkun miżjud.
Artikolu 2
1. Stati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa sabiex jikkonformaw ma' din id-Direttiva qabel il-31 ta' Marzu 2001. Għandhom minnufih jinfurmaw lill-Kummissjoni b'dan.
2. Meta l-Istati Membri jadottaw dawn id-disposizzjonijiet, dawn għandhom ikollhom referenza għal din id-Direttiva jew għandhom ikunu akkumpanjati b'din ir-referenza fil-waqt tal-pubblikazzjoni uffiċjali tagħhom. Il-proċedura għal din ir-referenza għandha tkun adottata mill-Istati Membri.
3. Prodotti li jitqiegħdu fuq is-suq jew jiġu ttikkettjati qabel il-31 ta' Marzu 2001 li ma jkunux konformi ma' din id-Direttiva jistgħu jkunu marketed sakemm jispiċċaw il-ħażniet.
Artikolu 3
Dan id-Direttiva għandha tidħol fis-seħħ fl-għoxrin jum ta' wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 4
Din id-Direttiva hija indirizzata lill-Istati Membri.
Magħmula fi Brussel, fil-5 ta' Otturbu 2000.